CELEX: 52009XG1212(01)
Language: fi
Date: 2009-11-26
Title: Neuvoston päätelmät 26 päivänä marraskuuta 2009 opettajien ja koulunjohtajien ammattitaidon kehittämisestä

12.12.2009   
            
            
               FI
            
            
               Euroopan unionin virallinen lehti
            
            
               C 302/6
            
         Neuvoston päätelmät 26 päivänä marraskuuta 2009 opettajien ja koulunjohtajien ammattitaidon kehittämisestä
   2009/C 302/04
   EUROOPAN UNIONIN NEUVOSTO, joka
   
                
            
            
               OTTAA HUOMIOON:
               
                           1.
                        
                        
                           Lissabonissa 23. ja 24 päivänä maaliskuuta 2000 kokoontuneen Eurooppa-neuvoston päätelmät, joissa korostetaan, että ihmisiin investointi on ratkaisevan tärkeää Euroopan asemalle osaamistaloudessa, ja todetaan, että jäsenvaltioiden olisi toimittava opettajien liikkuvuuden esteiden poistamiseksi sekä erittäin ammattitaitoisten opettajien kiinnostuksen herättämiseksi (1).
                        
                     
                           2.
                        
                        
                           Koulutus 2010 -työohjelman tavoitteen 1.1, jossa korostetaan, että on tärkeää houkutella hyvin koulutettuja ja motivoituneita ihmisiä opetusammatteihin ja pitää heidät ammatissa, määrittää taidot, jotka opettajilla on oltava yhteiskunnan muuttuviin tarpeisiin vastaamiseksi, luoda edellytykset opettajien tukemiseksi ammatillisella peruskoulutuksella ja jatkokoulutuksella, sekä pyrkiä saamaan opetus- ja koulutusalalle henkilöitä, joilla on muiden alojen ammattikokemusta (2)
                           
                        
                     
                           3.
                        
                        
                           Neuvoston 27 päivänä kesäkuuta 2002 antaman päätöslauselman elinikäisestä oppimisesta, jossa kehotetaan jäsenvaltioita parantamaan elinikäiseen oppimiseen osallistuvien opettajien koulutusta tietoyhteiskunnassa tarvittavien taitojen hankkimiseksi (3)
                           
                        
                     
                           4.
                        
                        
                           Neuvoston ja komission 26 päivänä helmikuuta 2004 esittämän yhteisen väliraportin koulutusta koskevien Lissabonin tavoitteiden saavuttamisen etenemisestä (4), jossa pidetään ensisijaisen tärkeänä opettajien tarvitsemaa ammattitaitoa ja ammattipätevyyttä koskevien yhteisten eurooppalaisten periaatteiden kehittämistä, jotta he selviäisivät muuttuvista tehtävistään osaamisyhteiskunnassa (5)
                           
                        
                     
                           5.
                        
                        
                           Koulutus 2010 -työohjelman täytäntöönpanon edistymisestä 23. helmikuuta 2006 annetun neuvoston ja komission yhteisen väliraportin, jossa korostetaan, että koulutusjärjestelmien tehokkuuden parantamiseksi on olennaista investoida opettajien ja kouluttajien koulutukseen sekä vahvistaa koulutuslaitosten johtoa (6).
                        
                     
                           6.
                        
                        
                           Tehokkuudesta ja tasapuolisesta koulutuksessa 14 päivänä marraskuuta 2006 annetut neuvoston ja neuvostossa kokoontuneiden jäsenvaltioiden hallitusten edustajien päätelmät, joissa todetaan, että opettajien, kouluttajien, muun opetushenkilöstön sekä ohjaus- ja huoltopalvelujen motivaatio, taidot ja pätevyys samoin kuin koulujen laadukas johtaminen kuuluvat tärkeimpiin tekijöihin pyrittäessä saavuttamaan laadukkaita oppimistuloksia ja että opetushenkilöstön ponnisteluja olisi tuettava jatkuvalla ammattitaidon kehittämisellä.
                        
                     
                           7.
                        
                        
                           Neuvoston ja neuvostossa kokoontuneiden jäsenvaltioiden hallitusten edustajien 14 päivänä marraskuuta 2006 antamat päätelmät ammatillista koulutusta koskevan tehostetun eurooppalaisen yhteistyön tulevista painopisteistä, joissa korostetaan, että tarvitaan erittäin päteviä opettajia, jotka kehittävät ammattitaitoaan jatkuvasti (7).
                        
                     
                           8.
                        
                        
                           Elinikäisen oppimisen toimintaohjelman perustamisesta 15 päivänä marraskuuta 2006 tehdyn Euroopan parlamentin ja neuvoston päätöksen 1720/2006/EY (8); toimintaohjelman erityistavoitteena on parantaa opettajankoulutuksen laatua ja edistää sen eurooppalaista ulottuvuutta ja jolla tuetaan opettajien ja muun opetushenkilöstön liikkuvuutta.
                        
                     
                           9.
                        
                        
                           Elinikäisen oppimisen avaintaidoista 18 päivänä joulukuuta 2006 annetun Euroopan parlamentin ja neuvoston suosituksen (9), jossa luetellaan henkilökohtaisten tavoitteiden saavuttamista, henkilökohtaista kehitystä, aktiivista kansalaisuutta, sosiaalista osallisuutta ja työtä varten tarvittavia tietoja, taitoja ja asenteita, jotka edellyttävät yleisen luonteensa takia enemmän yhteistyötä ja tiimityötä opettajien välillä sekä tavanomaiset oppiainerajat ylittävää lähestymistapaa opetukseen.
                        
                     
                           10.
                        
                        
                           Lissabonissa asetettujen koulutusalan tavoitteiden edistymisen seurantaan tarkoitettujen indikaattoreiden ja viitearvojen yhdenmukaisesta luettelosta 25 päivänä toukokuuta 2007 annetut neuvoston päätelmät, joissa kehotettiin jatkamaan opettajien ja kouluttajien ammattitaidon kehittämistä koskevan indikaattorin kehittämistä (10).
                        
                     
                           11.
                        
                        
                           Nuorten liikkuvuudesta 21 päivänä marraskuuta 2008 annetut neuvoston ja neuvostossa kokoontuneiden jäsenvaltioiden hallitusten edustajien päätelmät, joissa jäsenvaltioita kehotetaan lisäämään opettajien, kouluttajien ja muun opetushenkilöstön liikkuvuutta (11).
                        
                     
                           12.
                        
                        
                           Eurooppalaisen koulutusyhteistyön strategisista puitteista 12 päivänä toukokuuta 2009 annetut neuvoston päätelmät (12), joissa suositellaan opettajien ja kouluttajien liikkuvuuden asteittaista laajentamista, jotta oppimisjaksot ulkomailla olisivat sääntö eivätkä poikkeus, joissa määritellään työskentelyjakson yhdeksi painopisteeksi tarve keskittyä uusien opettajien peruskoulutuksen laatuun ja tukemiseen uran alkuvaiheessa sekä opettajien, kouluttajien ja johtamis- tai ohjaustoimintaan osallistuvien ammatillisten täydennyskoulutusmahdollisuuksien laadun parantamiseen, ja joissa pyydetään komissiota tutkimaan mahdollisuutta sisällyttää opettajien liikkuvuus ehdotuksiin, joita mahdollisesti laaditaan liikkuvuutta koskevasta viitearvosta.
                        
                     
         
                
            
            
               ja PALAUTTAA MIELEEN ERITYISESTI:
               
                           1.
                        
                        
                           Opettajankoulutuksen laadun parantamisesta 15 päivänä marraskuuta 2007 annetut neuvoston ja neuvostossa kokoontuneiden jäsenvaltioiden edustajien päätelmät (13), joissa sovittiin pyrkimyksestä varmistaa, että opettajia kannustetaan ja tuetaan koko opetusuran ajan jatkamaan tietojensa, taitojensa ja pätevyyksiensä päivittämistä tarpeen mukaan ja että johtotehtävissä toimivilla opettajilla on mahdollisuus päästä korkeatasoiseen koulunhallinto- ja johtamiskoulutukseen.
                        
                     
                           2.
                        
                        
                           Nuorten valmistamisesta 2000-lukuun 21 päivänä marraskuuta 2008 annetut neuvoston ja neuvostossa kokoontuneiden jäsenvaltioiden hallitusten edustajien päätelmät (14), joissa kehotettiin jäsenvaltioita kohdentamaan yhteistyönsä – edellä mainittujen opettajankoulutuksen laadun parantamista koskevien päätelmien täytäntöönpanemiseksi – tavoitteena antaa kaikille uusille opettajille mahdollisuus päästä uran alussa johdonmukaisten tukiohjelmien piiriin, parantaa opettajien jatkokoulutusohjelmien tarjontaa ja laatua sekä lisätä osallistumista näihin ohjelmiin sekä parantaa koulunjohtajien palvelukseenottoa ja ammatillista koulutusta.
                        
                     
         VAHVISTAA, että
   vaikka vastuu koulutusjärjestelmien organisoinnista ja sisällöstä on yksittäisillä jäsenvaltioilla, Euroopan tasolla avoimen koordinointimenetelmän avulla tehtävä yhteistyö yhdessä yhteisön ohjelmien tehokkaan käytön kanssa voi edistää laadukkaan koulutuksen kehittämistä sekä tukea ja täydentää kansallisella tasolla toteutettavia toimenpiteitä ja auttaa jäsenvaltioita vastaamaan yhteisiin haasteisiin.
   TOTEAA seuraavaa:
   
               1.
            
            
               Opettajien (15) tiedot, taidot ja sitoutuneisuus samoin kuin koulujen laadukas johtaminen ovat tärkeimpiä tekijöitä pyrittäessä tasokkaisiin oppimistuloksiin. Hyvällä opetuksella ja kyvyllä innostaa kaikkia oppilaita saavuttamaan parhaat mahdolliset tulokset voi olla kestävä myönteinen vaikutus nuorten tulevaisuuteen. Tämän vuoksi on välttämätöntä huolehtia opetushenkilöstön mahdollisimman laadukkaasta peruskoulutuksesta ja ammatillisesta täydennyskoulutuksesta sen lisäksi, että varmistetaan, että opetustehtäviin ja koulun johtotehtäviin palkataan erittäin päteviä ja tehtäviinsä hyvin soveltuvia henkilöitä. Tämä puolestaan lisää ammatin arvostusta että kiinnostavuutta.
            
         
               2.
            
            
               Opettajankoulutusohjelmat ovat keskeisiä tekijöitä valmistettaessa opettajia ja koulunjohtajia tehtäviinsä ja varmistettaessa myös opettajien ja koulunjohtajien ammatillinen täydennyskoulutus. Opettajankoulutusohjelmien on oltava laadukkaita ja vastattava opettajien tarpeita ja niissä on tasapainoisesti yhdistyttävä vankka akateeminen tutkimus ja laaja käytännönkokemus. Opettajien peruskoulutusta, uran alkuvaiheessa annettavaa tukea (perehdytys) (16) ja jatkuvaa ammatillista koulutusta on tärkeää käsitellä yhtenä kokonaisuutena.
            
         
               3.
            
            
               Uuden opettajan ensimmäinen työpaikka opettajien peruskoulutuksen päätyttyä on erityisen tärkeää aikaa hänen motivaationsa, suoriutumisensa ja ammatillisen kehityksensä kannalta. Vastavalmistuneiden opettajien voi olla vaikea mukautua todellisiin koulutilanteisiin ja soveltaa käytäntöön peruskoulutuksessa oppimaansa. Moni opettaja luopuu lopulta opettajan urasta, mikä on kallista sekä heille itselleen että yhteiskunnalle. Kansallisista ja kansainvälisistä tutkimuksista on kuitenkin saatu huomattavaa näyttöä siitä, että tätä ilmiötä voidaan vähentää kaikille uusille opettajille tarkoitetuilla jäsennetyillä tukiohjelmilla. Ne voivat myös auttaa opettajia palaamaan ammattiinsa.
            
         
               4.
            
            
               Millään opettajien peruskoulutuksen kurssilla ei kuitenkaan voida opettaa opettajille kaikkia taitoja, joita he tulevat tarvitsemaan urallaan. Opettajan ammattiin kohdistuvat vaatimukset muuttuvat nopeasti, mikä edellyttää uusia lähestymistapoja. Voidakseen opettaa täysitehoisesti ja kyetäkseen mukautumaan oppijoiden muuttuviin tarpeisiin sosiaalisesti, kulttuurillisesti, taloudellisesti ja teknologisesti nopeasti muuttuvassa maailmassa, opettajien itsensä on arvioitava omia oppimistarpeitaan omassa kouluympäristössään ja otettava enemmän vastuuta omasta elinikäisestä oppimisestaan keinona päivittää tai kehittää omia tietojaan ja taitojaan. On kuitenkin näyttöä siitä, että joillakin opettajilla on edelleen liian vähän mahdollisuuksia osallistua jatkuvan ammatillisen kehittämisen ohjelmiin ja että huomattava osa niistä, joilla tällainen mahdollisuus on, kokee, että nämä ohjelmat eivät aina vastaa riittävästi heidän tarpeitaan eikä niissä käsitellä heidän kohtaamia haasteita.
            
         
               5.
            
            
               Koulujen tehokas johtaminen on keskeinen tekijä koko opetus- ja oppimisympäristön muotoutumisessa, toiveiden herättämisessä sekä tuen tarjoamisessa oppilaille, vanhemmille ja henkilöstölle ja näin ollen parempien oppimistulosten edistämisessä. Sen vuoksi on ehdottoman tärkeää varmistaa, että koulunjohtajilla on – tai että he voivat hankkia – sellaisia kykyjä ja ominaisuuksia, joita he tarvitsevat voidakseen suoriutua yhä lisääntyvistä tehtävistään. Yhtä tärkeää on huolehtia siitä, että koulunjohtajia ei kuormiteta liikaa hallinnollisilla tehtävillä ja että he voivat keskittyä olennaisiin asioihin, kuten oppimisen laatuun, opetussuunnitelmaan, pedagogisiin kysymyksiin sekä henkilöstön suoriutumiseen, motivaatioon ja kehittämiseen.
            
         
               6.
            
            
               Koko opetushenkilöstö, koulunjohtajat mukaan lukien, voisivat hyödyntää tehokkaammin oppijoiden lisääntynyttä liikkuvuutta ja verkottumista ottaen huomioon, että nämä seikat ovat vaikuttaneet merkittävästi koulutusjärjestelmien ja -laitosten laadun parantumiseen sekä siihen, että tällaisten järjestelmien ja laitosten avoimuus, ulospäin suuntautuneisuus, tavoitettavuus ja tehokkuus ovat lisääntyneet.
            
         ON YHTÄ MIELTÄ seuraavasta:
   
               1.
            
            
               Vaikka Euroopan koulutusjärjestelmät poikkeavat monissa suhteissa toisistaan, yhteistä niille on tarve houkutella alalle erittäin pätevää opetushenkilöstöä ja erittäin päteviä koulunjohtajia ja saada heidät pysymään alalla laadukkaiden oppimistulosten varmistamiseksi. Tulevien opettajien ja koulunjohtajien profiilin määrittelyyn, heidän valintaansa sekä heidän valmentamiseensa tehtäviään varten olisi sen vuoksi kiinnitettävä erityistä huomiota.
            
         
               2.
            
            
               Opettajankoulutusohjelmien olisi oltava korkeatasoisia, näyttöön perustuvia ja tarpeita vastaavia. Opettajien kouluttamisesta – ja myöskin opettajien kouluttajien kouluttamisesta – vastaavilla olisi itsellään oltava korkeatasoinen akateeminen koulutus ja vankka käytännön opettajakokemus sekä hyvä opetustaito. Olisi myös ponnisteltava sen varmistamiseksi, että opettajankoulutuslaitokset tekevät tehokkaasti yhteistyötä muissa korkeakouluissa pedagogista tutkimusta tekevien ja koulunjohtajien kanssa.
            
         
               3.
            
            
               Ottaen huomioon opettajiin kohdistuvat kasvavat vaatimukset ja opettajien yhä moninaisemmat tehtävät heillä on oltava mahdollisuus saada tehokasta henkilökohtaista ja ammatillista tukea koko uransa ajan ja erityisesti ammattinsa harjoittamisen alkuvaiheessa.
            
         
               4.
            
            
               Maailma muuttuu nopeasti, ja opettajien koulutuksen ja kehittämisen olisi elinikäisen oppimisen käsitteen mukaisesti oltava johdonmukainen jatkumo, joka kattaa opettajien peruskoulutuksen (johon liittyy vahva käytännön osuus), perehdytyksen ja ammatillisen täydennyskoulutuksen. Erityisesti olisi pyrittävä varmistamaan, että
               
                           a)
                        
                        
                           kaikki vastavalmistuneet opettajat saavat riittävää ja tehokasta tukea ja ohjausta uransa ensimmäisinä vuosina,
                        
                     
                           b)
                        
                        
                           edistetään pohtivaa lähestymistapaa, jossa sekä vastavalmistuneita että kokeneempia opettajia kannustetaan tarkastelemaan jatkuvasti työtään itsenäisesti ja yhdessä,
                        
                     
                           c)
                        
                        
                           kaikki opettajat saavat säännöllisesti palautetta suoriutumisestaan sekä apua ammatillisten kehitystarpeidensa määrittelyyn ja niiden täyttämistä koskevan suunnitelman laatimiseen,
                        
                     
                           d)
                        
                        
                           ammatissa toimiville opettajille annetaan tämän palautteen perusteella riittävästi mahdollisuuksia taitojensa päivittämiseen, kehittämiseen ja laajentamiseen koko uransa ajan ja heitä kannustetaan siihen,
                        
                     
                           e)
                        
                        
                           opettajien ammatillisen kehittämisen ohjelmat ovat merkityksellisiä, tarpeita vastaavia, hyvin käytännönläheisiä ja laadultaan varmistettuja,
                        
                     
                           f)
                        
                        
                           opettajia ja koulunjohtajia kannustetaan hyödyntämään vaihto- ja liikkuvuusohjelmien sekä verkostojen tarjoamia mahdollisuuksia kansallisella ja kansainvälisellä tasolla ja heille annetaan mahdollisuus tähän,
                        
                     
                           g)
                        
                        
                           opettajia ja koulunjohtajia rohkaistaan osallistumaan ammatilliseen jatkokoulutukseen, tekemään pedagogista tutkimusta ja hyödyntämään mahdollisuuksia kehittää tietojaan muilla ammattialoilla.
                        
                     
         
               5.
            
            
               Koska koulunjohtajat vaikuttavat huomattavasti yleiseen oppimisympäristöön, kuten henkilöstön motivaatioon, mielialaan ja suoriutumiseen, opetuskäytäntöihin sekä oppilaiden ja vanhempien asenteisiin ja toiveisiin, on varmistettava, että koulunjohtajilla on riittävät mahdollisuudet kehittää ja pitää yllä tehokkaita johtamistaitoja. Koska oppimisyhteisöjen johtamisen haasteet ovat samanlaisia kaikkialla Euroopassa, koulunjohtajille voisi olla hyötyä oppimisesta yhdessä muissa jäsenvaltiossa toimivien kollegoidensa kanssa, mikä voitaisiin toteuttaa ennen kaikkea jakamalla kokemuksia ja esimerkkejä hyvistä käytännöistä sekä tarjoamalla tilaisuuksia rajatylittävään ammattitaidon kehittämiseen.
            
         KEHOTTAA JÄSENVALTIOITA:
   
               1.
            
            
               toteuttamaan lisätoimia sen varmistamiseksi, että opettajan ammatti on houkutteleva ja siihen pyrkivät ovat mahdollisimman hyvätasoisia ja että opettajat saavat riittävästi valmennusta ja tukea, jotta voivat suorittaa tehtävänsä tehokkaasti,
            
         
               2.
            
            
               tarjoamaan kaikille uusille opettajille asianmukaisen mahdollisuuden osallistua perehdyttämisohjelmaan, josta he saavat sekä ammattiin liittyvää että henkilökohtaista tukea ensimmäisinä vuosinaan opettajan tehtävässä,
            
         
               3.
            
            
               varmistamaan, että tarkastellaan säännöllisesti itsearvioinnin ja/tai ulkoisen arvioinnin perusteella määriteltyjä opettajien yksilöllisiä ammatillisia kehitystarpeita ja tarjotaan riittävät mahdollisuudet ammatilliseen jatkokoulutukseen näiden tarpeiden tyydyttämiseksi ja vastaavasti oppilaiden oppimistulosten parantamiseksi,
            
         
               4.
            
            
               edistämään aktiivisesti vaihto- ja liikkuvuusohjelmien tarjoamia mahdollisuuksia kansallisella ja kansainvälisellä tasolla ja tukemaan osallistumista tällaisiin ohjelmiin, jotta lisättäisiin olennaisesti näihin tilaisuuksiin tarttuvien opettajien ja koulunjohtajien määrää,
            
         
               5.
            
            
               tarkastelemaan uudelleen koulunjohtajien tehtäviä – ja tuen tarjoamista heille – tarkoituksena erityisesti heidän hallinnollisen työtaakkansa keventäminen, jotta he voisivat keskittää huomionsa yleisen opetus- ja oppimisympäristön muovaamiseen ja näin parempiin oppimistuloksiin pääsyn edistämiseen.
            
         
               6.
            
            
               varmistamaan, että tarjolla on korkeatasoisia mahdollisuuksia niin tulevien kuin ammatissa toimivien opettajien tarvitsemien tietojen, taitojen ja asenteiden kehittämiseen samoin kuin – esimerkiksi erityisohjelmien avulla – tehokkaassa koulun johtamisessa tarvittavien tietojen, taitojen ja asenteiden kehittämiseen,
            
         PYYTÄÄ KOMISSIOTA:
   
               1.
            
            
               tehostamaan ja tukemaan eurooppalaista poliittista yhteistyötä opettajien peruskoulutuksen, jatkokoulutuksen ja koulunjohtajien koulutuksen aloilla erityisesti perustamalla foorumeita ja järjestämällä vertaisryhmäoppimisen tapahtumia tietojen, kokemusten ja asiantuntemuksen vaihtamiseksi päätöksentekijöiden ja opetusalan ammattilaisten kesken,
            
         
               2.
            
            
               antamaan päätöksentekijöille käytännön tietoja kaikille uusille opettajille tarkoitettujen jäsenneltyjen perehdyttämisohjelmien kehittämisestä sekä esittämään samalla esimerkkejä toimenpiteistä, joita voidaan toteuttaa tällaisten ohjelmien täytäntöönpanemiseksi tai parantamiseksi,
            
         
               3.
            
            
               edistämään ja tukemaan opettajien, koulunjohtajien ja opettajankouluttajien laajamittaisempaa osallistumista kansainvälisiin liikkuvuusohjelmiin, kumppanuuksiin ja hankkeisiin, joita on perustettu yhteisön ohjelmien puitteissa, joista erityisesti mainittakoon elinikäisen oppimisen ohjelma,
            
         
               4.
            
            
               laatimaan tutkimuksen opettajankouluttajien valintaa, palvelukseen ottamista ja koulutusta koskevista jäsenvaltioiden nykyisistä järjestelyistä.
            
         
               5.
            
            
               laatimaan yhteenveto pätevyydestä jäsenvaltioissa sekä tämän alan vertaisryhmäoppimistapahtumia,
            
         
               6.
            
            
               tukemaan opettajan ja koulunjohtajan ammatin tietopohjan jatkuvaa kehittämistä muun muassa tekemällä yhteistyötä kansainvälisissä järjestöissä,
            
         
               7.
            
            
               ilmoittamaan mahdollisimman pian neuvostolle nykyisiä raportointijärjestelmiä käyttäen opettajankoulutuksen laadun parantamisesta marraskuussa 2007 annettujen neuvoston päätelmien ja koulualan eurooppalaisesta yhteistyöohjelmasta marraskuussa 2008 annettujen neuvoston päätelmien perusteella jäsenvaltioissa ja eurooppalaisen yhteistyön puitteissa toteutetuista toimenpiteistä.
            
         
      (1)  Opettajien ja kouluttajien koulutuksen parantaminen – SN 100/1/00 REV 1.
   
      (2)  EYVL C 142, 14.6.2002.
   
      (3)  EYVL C 163, 9.7.2002.
   
      (4)  6905/04.
   
      (5)  Asiakirjan 12414/07 ADD 1 liitteet I ja II.
   
      (6)  EUVL C 79, 1.4.2006.
   
      (7)  EUVL C 298, 8.12.2006.
   
      (8)  EUVL L 327, 24.11.2006.
   
      (9)  EUVL L 394, 30.12.2006.
   
      (10)  EUVL C 311, 21.12.2007.
   
      (11)  EUVL C 320, 16.12.2008.
   
      (12)  EUVL C 119, 28.5.2009.
   
      (13)  EUVL C 300, 12.12.2007.
   
      (14)  EUVL C 319, 13.12.2008.
   
      (15)  Näissä päätelmissä opettajilla tarkoitetaan henkilöitä, joilla on jonkin jäsenvaltion lainsäädännön ja käytänteiden mukaisesti tunnustettu olevan opettajan asema (tai vastaava). Termin soveltamisalaan kuuluvat ammatillisen koulutuksen opettajien ja kouluttajien erityistilanne, mutta eivät henkilöt, jotka toimivat virallisten koulutusjärjestelmien ulkopuolella, koska heidän tehtäviensä laatu ja puitteet ovat erilaiset.
   
      (16)  Ilmauksella perehdytys tarkoitetaan tässä tekstissä kaikkia jäsennettyjä tukiohjelmia, joita tarjotaan uusille opettajille sen jälkeen, kun he ovat saaneet päätökseen opettajan peruskoulutuksensa virallisen ohjelman ja kun he ovat saaneet ensimmäisen sopimuksensa koulun opettajana.